Liggaam van polisiekaptein in oop veld aangetrefArgieffoto Die liggaam van ’n polisiekaptein is Dinsdagoggend naby ’n stortingsterrein in Botshabelo, oos van Bloemfontein, in die Vrystaat aangetref. Die slagoffer (57) was verbonde aan die polisie se eenheid vir sigbare polisiëring in Selosesha, Thaba Nchu. Brig. Motantsi Makhele, polisiewoordvoerder, sê polisiebeamptes is omstreeks 09:00 deur ’n verbyganger na ’n oop stuk veld ontbied waar hulle die offisier se liggaam aangetref het. Die man is keelaf gesny en het ’n oop wond aan die linkerkant van sy maag gehad. ’n Voorlopige ondersoek dui daarop dat die slagoffer moontlik elders vermoor is waarna sy liggaam in die veld gestort is. Die motief vir die moord is in dié stadium nog onbekend. Die polisie het ook nie die beampte se naam bekend gemaak nie. ’n Saak van moord word ondersoek. Die polisie doen ’n beroep op mense om enige inligting rakende die moord by 082 466 8341 of by Stop Misdaad, 08600 10111, aan te meld.